# name
Millora de la contribució als ODS d’una iniciativa pública

# metadata.dc.description[].value
Màster en en Sostenibilitat. Medi Ambient, Societat i Economia del  CEI, Universitat de Barcelona. Curs: 2022-2023. Tutora: Giulia Giovannini

# metadata.dc.description.abstract[].value
Assolir una millora de la contribució als Objectius de Desenvolupament Sostenible de l’Agenda
2030 de les Nacions Unides per al Desenvolupament Sostenible per part de la iniciativa Àrees
5G, una iniciativa pública, és l’objectiu que persegueix el present treball.
La iniciativa Àrees 5G està impulsada per la Generalitat de Catalunya, inclosa a l’estratègia 5G
de Catalunya, i compta amb el suport de la Fundació Privada i2CAT i de Mobile World Capital
Barcelona. Aquesta, pretén crear espais territorials on s’agreguin diferents iniciatives orientades
a promoure la tecnologia 5G com una tecnologia facilitadora, a través d’activitats de
disseminació i formació en tecnologia 5G, interacció amb agents de la quàdruple hèlix per
resoldre necessitats i reptes reals amb la tecnologia 5G, implementar projectes pilot i proves de
concepte per promoure el desplegament de la tecnologia 5G i facilitar la cobertura 5G per crear
un ecosistema tecnològic i empresarial innovador.
Amb l’evolució de la iniciativa cap a Àrees Digitals i la seva incorporació a l’Estratègia
d'Innovació Social i Digital al Territori, conjunta entre la Secretaria de Polítiques Digitals de la
Generalitat de Catalunya i la Fundació i2CAT, s’estan incorporant al projecte altres tecnologies
digitals avançades (Internet de les Coses, Intel·ligència Artificial, Noves Tecnologies de
l’Espai, Drons, Ciberseguretat, Blockchain, Tecnologies de Realitats Immersives, Robòtica i
Fabricació 3D) que permeten ampliar el ventall d’accions i propostes al territori per
transformar-lo i innovar tecnològicament.
Per millorar en la contribució als ODS de la iniciativa Àrees 5G, en el present document es
comença treballant en l’anàlisi de les fites de cadascun dels ODS per definir quines d’elles es
veuen impactades per les Àrees 5G a dia d’avui i prendre-les com a exemple per seguir
treballant en aquesta línia i impulsar-les.
D’una banda, s’identifiquen aquelles fites que encara no es veuen impactades per la iniciativa,
però que ho podrien estar amb algunes adaptacions o canvis de la mateixa. En aquest cas,
s’identifiquen accions a desenvolupar des de les Àrees 5G per aconseguir un impacte en les
fites dels ODS. Es proposen accions transversals, que impacten a tota la iniciativa, i d’altres
que es poden dur a terme des d’una Àrea 5G en concret, o en una de les verticals de treball
identificades. Les accions que es presenten són formacions tecnològiques a col·lectius concrets
identificats, creació de grups de treball, ideació, desenvolupament i presentació de projectes
pilot demostratius de tecnologia i que donen resposta a necessitats concretes del territori, o
altres accions transversals, d’interlocució amb els òrgans de govern per aconseguir canvis i
millores, de suport, de difusió o metodològiques.
Totes les accions presentades es calendaritzen al llarg de l’any 2024 de manera ordenada segons
conveniència i idoneïtat, per garantir que la seva implementació serà òptima i s’aconseguirà el
major nombre de resultats possible.
D’altra banda, es realitza un estudi de pilots, avaluant quins ODS es veuen impactats pels pilots
que a dia d’avui ja estan plantejats en la iniciativa Àrees 5G, però encara s’estan definint o
desenvolupant. Aquesta tasca permet definir una metodologia de filtratge de pilots, amb la qual
es podrà decidir de manera fonamentada a partir de la seva implementació, quins pilots són més
sostenibles dels que es plantegen en la iniciativa, per poder-los prioritzar; i també permet identificar aquells que no assoleixen un grau de contribució en la sostenibilitat suficient, i que
per tant no han de ser implementats des d’una iniciativa pública, o s’han de modificar i adaptar
per plantejar una contribució major.
Aquesta metodologia inclou una línia a seguir per contribuir a assolir el dret humà fonamental
de la igualtat de gènere i acompanyar i empoderar les dones del territori català, amb la definició
d’accions a tenir en compte en la creació de grups de treball, la protecció de les dones, la
representació femenina i la detecció de les dones que es troben al capdavant de les empreses i
hi tenen rols directius i/o de presa de decisions per crear referents i contribuir a l’augment de
les dones en el sector tecnològic català.
També es fa especial atenció a la contribució a l’estalvi energètic i/o la reducció d’emissions
de gasos d’efecte hivernacle degut a la immediatesa del risc provocat per aquestes emissions en
el nostre planeta.
En definitiva, arrel de la necessitat detectada en la iniciativa Àrees 5G de contribuir al
desenvolupament sostenible de manera més activa i generant un major impacte, es planteja la
realització d’aquest estudi i la presentació d’accions de millora per generar un marc de
referència que potenciï el canvi.
A partir de la idea inicial -sorgida en una reunió de seguiment de projecte- de definir un nombre
mínim d’Objectius de Desenvolupament Sostenible a impactar en la implementació d’un pilot,
abans de tirar-lo endavant en el marc de les Àrees 5G, s’ha dut a terme un estudi profund i
detallat de l’impacte actual i real del conjunt d’accions de la iniciativa Àrees 5G en la
sostenibilitat, i concretament en els ODS, la identificació d’accions de millora a implementar
per aconseguir un canvi significatiu en un any, i la creació d’una metodologia de filtratge que
ajudi a prioritzar aquelles idees sorgides de les necessitats del territori que tenen un major
impacte en la sostenibilitat, la igualtat de gènere i l’estalvi energètic, per poder aportar a les
persones canvis tecnològics basats en la sostenibilitat i que garanteixin el millor futur possible
per a tothom.

# metadata.dc.rights[].value
cc-by-nc-nd (c) Prats Tudó, Marina, 2024

# metadata.dc.source[].value
Màster - Sostenibilitat. Medi Ambient, Societat i Economia (CEI)

# metadata.dc.title[].value
Millora de la contribució als ODS d’una iniciativa pública